  Майя Бывальцева «Единая Россия» партилэн нырысь-валысь куара сётоназ Уваысь одӥг мандатъем округъя пыриськись сямен пусъемын Удмуртиысь экономикая министр Михаил Зайцев. Праймеризэз радъясь комитетлэн кенешоназ Удмуртиысь Кун Кенеше депутатэ кандидатъёсты быръёнъя нырысь-валысь куара сётонэ пыриськисьёс сямен эшшо 24 адями пусъемын. Озьы праймеризэ 76 кандидатъёс пырисько ни. 28-тӥ южтолэзе пусъем муртъёс пӧлын Ижкарлэн азьвыл мэрез Виктор Балакин, Кизнер ёрослэн тӧроез Александр Плотников, «Элеконд» огазеяськонлэн кивалтӥсез Анатолий Наумов но мукетъёсыз. Партилэн лыдметаз шедьыны кандидатъёс калык пӧлын ӧтён-ӝуткан нуон, бырйисьёсын пумиськонъёс ортчытъяны эрикрад басьтӥзы. Тодэ вайытом, нырысь-валысь куара сётонэ пыриськон понна ужкагазъёсты кутон 27-тӥ оштолэзёзь кыстӥськоз. Ачиз нырысь-валысь куара сётон 28-тӥ куартолэзе луоз. Улосвылысь радъясь комитетлэн ивортэмезъя, праймеризэз ортчытонын 241 участок ужалоз. Кун Кенеш быръёнъёс 10-тӥ куарусёнэ ортчозы. Тегъёс: Политика Ижкар быръёнъёс Удмуртия КунКенеш  